**Čin posvete**

**hrvatskoga naroda i hrvatske domovine**

**Presvetomu Srcu Isusovu**

*Na svetkovinu Presvetoga Srca Isusova,* ***u petak 27. lipnja 2025. u 19 sati****, u svim crkvama (i kapelama) diljem Hrvatske započne zvonjava zvona koja traje pet minuta. Nakon toga, započinje euharistijsko slavlje. Neka se nastoji da to slavlje bude što svečanije.*

*Poslije Popričesne molitve, slijedi Čin posvete Presvetomu Srcu Isusovu.*

*Predvoditelj slavlja klekne ispred oltara ili ispred lika Srca Isusova ili pred raspelom i izmoli pripremljenu Molitvu posvete.*

*Predviđeno je da se ta Molitva može moliti na tri načina:*

*a) predmolitelj izmoli cijelu Molitvu i završi ju zazivom:* Isuse blaga i ponizna Srca*, dok vjernički puk odgovori:* Učini srce naše po Srcu svome! *Zatim cijela zajednica pjevajući triput ponovi taj zaziv;*

*b) ako su pastoralne okolnosti takve da se smatra prikladnijim naglasiti pojedine dijelove Molitve, može se na označenim mjestima (iza 1., 3., 5. i 7. molitvene strofe te na samome završetku) unijeti spomenuti pjevani zaziv; u tome slučaju, predmolitelj na kraju ne izgovara zaziv;*

*c) pjevani zaziv može se ponoviti nakon svake od deset molitvenih strofa.*

**■**

**Molitva posvete**

1.

Gospodine Isuse Kriste,

*Mudrosti, Ljubavi i Riječi Očeva,*

po Duhu Svetome utjelovljena

i nama za vječni život darovana,

mi, hrvatski vjernici,

pouzdajući se u tvoju dobrotu dolazimo k tebi

da nam iznova otvoriš svoje Presveto Srce,

središte uvijek nove božanske ljubavi

koje je toliko ljubilo svijet

da za sebe ništa nije zadržalo

nego se posvema za nas predalo.

(*Isuse blaga i ponizna Srca, učini srce naše po Srcu svome!)*

2.

*Isuse, Sine i Milino Očeva,*

zahvaljujemo ti što si nebrojeno puta

svojim Srcem govorio našemu srcu

i svojom ga milošću učinio osjetljivim

za nadahnuća Duha Svetoga,

za povratak u dubine našega bića

gdje živimo sjedinjenost s našim Stvoriteljem

i u radosti s tobom, našim Otkupiteljem;

gdje se dopire do smisla života,

gdje se oblikuju naše misli i odluke,

gdje se otvaraju putovi susreta s drugima

i započinju živjeti naša djela.

3.

*Kriste, Dobri pastiru i Učitelju,*

ti nas svojim božanskim glasom i pogledom pozivaš

da svakoga dana uzimamo svoj križ i da te slijedimo;

da prepoznamo kako je tvoj jaram sladak i tvoje breme lako;

da učimo od tebe koji si blaga i ponizna srca.

Stoga te ponajprije molimo:

ne dopusti da naše srce otvrdne, postane sporo i hladno.

Ti ga svojim Duhom omekšaj i zagrij

da u svemu što govorimo i činimo

uvijek bude vidljivo da imamo srca i srdačnosti.

(*Isuse blaga i ponizna Srca, učini srce naše po Srcu svome!)*

4.

*Isuse, Lice milosrđa i Dodire blagosti,*

od čije nas ljubavi ništa ne može rastaviti,

zahvaljujemo ti za sve darove

koje si nam udijelio tijekom hrvatske povijesti,

osobito po ljudima koji su – privučeni žarom tvoga Srca –

svoje živote plodonosno ugradili u živote bližnjih

živeći svetost u svakidašnjim poslovima,

a nerijetko ju potvrđivali i mučeništvom.

5.

*Božji Jaganjče, izvore novoga i vječnoga Saveza,*

prinosimo ti hvalu za ljude u našemu narodu

koji su promicali otajstvo života

od začeća do prirodne smrti,

naviještali istinu koju si nam objavio,

zalagali se za obespravljene i odbačene,

brinuli se za potrebite i suprotstavljali se nasilju

te branili mir i slobodu ljudi i domovine,

svjedočeći da nema veće ljubavi

od polaganja svoga života za život drugih ljudi.

(*Isuse blaga i ponizna Srca, učini srce naše po Srcu svome!)*

6.

Sada, u zajedništvu Crkve,

*tebi, koji si Put, Istina i Život*,

i tvojemu Presvetom Srcu povjeravamo sebe,

svoj hrvatski narod i cijelu hrvatsku domovinu,

moleći da nas u svome prinošenju Ocu

snagom Duha trajno posvećuješ,

kako bismo na tvoju ljubav odgovorili ljubavlju

i u svome srcu uvijek imali mjesta za bližnje,

osobito za ljude koji trpe.

Božanska je ljubav razlivena u našim srcima

da bismo bili prepoznatljivi kao tvoje otajstveno Tijelo

i da bismo te mi, koji se zovemo tvojim imenom,

prepoznavali i susretali u malenima,

u svima koje si nazvao blaženima;

da ogladnjele nahranimo, žedne napojimo,

strance primimo, gole zaodjenemo,

oboljele pohodimo i donosimo svjetlo utamničenima.

7.

*Presveto Srce, prepuno sućuti i nježnosti,*

posvećujemo ti hrvatske obitelji

da budu ozračja: prihvaćanja života,

uzajamnoga poštivanja i opraštanja,

kućne Crkve i rasadišta ljubavi.

Posvećujemo ti sve koje si pozvao

da te nasljeduju u svećeništvu i redovništvu

ili da ti u Crkvi služe u skladu s milosnim darovima

tvoje proročke svećeničke i kraljevske službe.

Posvećujemo ti naše biskupije i župe,

redovničke i druge vjerničke zajednice,

da ih svojom prisutnošću trajno obnavljaš

te budemo sve više svjetlo svijeta i sol zemlje.

Posvećujemo ti očeve i majke,

supružnike i zaručnike;

ražari im srca za uzajamno darivanje;

čuvaj ih u neokrnjenoj vjernosti

i udijeli im onu istu ljubav

kojom ti ljubiš svoju Crkvu.

Posvećujemo ti djecu i mlade

da se u tebi raduju i ostanu tvoji prijatelji;

da se u svojim traženjima ne izgube

nego rastu u vjeri i kršćanskim krjepostima

očiju i srca ispunjenih snovima i nadom.

Posvećujemo ti naše bolesne i nemoćne

da u svojim trpljenjima prepoznaju dioništvo

u djelu spasenja koje si dovršio na križu

i da pod svojim križevima ne padnu u malodušje.

Zahvalni za njihovu mudrost i prenošenje vjere

posvećujemo ti starce i starice;

udijeli im odmor i vedrinu u svojoj ljubavi

da budu i ostanu otvoreni radosnoj nadi.

Posvećujemo ti ljude koji predano i odgovorno rade

u raznim područjima hrvatskoga društva

da u tebi pronalaze snagu za kršćansko svjedočenje.

Na sve nas izlij svoj blagoslov da ti naša posveta omili

a naš život bude na čast i hvalu tvoga imena.

(*Isuse blaga i ponizna Srca, učini srce naše po Srcu svome!)*

8.

*Spasitelju naš i Utočište u kušnjama,*

u našoj posveti tvojemu Srcu

prepoznaj iskreno htijenje i nastojanje

da na ruševinama koje je ostavila mržnja i ravnodušnost

gradimo zajednički dom i civilizaciju ljubavi.

Rekao si da će nam blago biti gdje nam je srce.

Dopusti da se, kao braća i sestre, svi nađemo u tebi.

U svoje Srce primi ljude koji su uvijek s tobom,

ali i one koji su se udaljili od tebe; vrati ih u Očev dom.

U svoje Srce primi i one koji žive u zabludi

ili su zbog nečega od tebe odijeljeni;

zagrli ih svojom istinom i ispuni svojim mirom.

9.

*Kriste, Radosti vječna,*

Tvoji smo i tvoji želimo biti!

Molimo te da iz tvoga Presvetog Srca,

iz kojega je na križu potekla Krv i Voda

i iz kojega je rođena Crkva,

i dalje teku rijeke Žive vode za sve nas,

da izliječe rane kojima smo mi povrijedili ljude i stvoreni svijet

kojima su drugi ranili nas

i rane koje smo grijehom nanijeli samima sebi;

da u okrilju Prečistoga Srca tvoje i naše Majke

jačaju našu poslušnost i ponizno služenje;

da nas nauče hoditi zajedno u nadi neprolaznoga,

u pravednosti i osjetljivosti prema svakomu čovjeku.

Priteci u pomoć našim slabostima,

a naše grijehe spali ognjem svoje milosrdne ljubavi.

10.

Daj da blagujući tebe, *živi Kruh koji je s neba sišao*,

velikodušno živimo razdajući se drugima

i svojim te životom proslavimo,

kako bi otkucaji našega srca

u svemu bili usklađeni s tvojim Srcem

te da uzmognemo čuti poziv

na gozbu u nebeskome kraljevstvu,

gdje dobrostivi Otac ispunja našu čežnju

za puninom radosti i ljepote

i gdje ti, Kralju naših srdaca,

živiš i kraljuješ u vijeke vjekova.

Amen.

Isuse blaga i ponizna Srca,

učini srce naše po Srcu svome!

*Zatim okupljena zajednica pjevajući ponovi taj zaziv:*

*Isuse blaga i ponizna Srca,*

*učini srce naše po Srcu svome!*

*Na završetku Čina posvete zapjeva se prikladna pjesma, na primjer:* ***„O, Srce Sina Božjega“****. Ako se molilo pred kipom ili slikom Presvetoga Srca Isusova, dok se pjeva pjesma, predmolitelj ili netko od vjernika može pred taj lik donijeti cvijeće.*

*Slijedi završni blagoslov kako je uobičajeno za to euharistijsko slavlje.*

**■**

Prijedlog teksta Molitve napisan na Vazmenu subotu, 26. travnja 2025., na dan sprovoda pape Franje koji je objavio encikliku *'Dilexit nos', o ljudskoj i božanskoj ljubavi Srca Isusova*.

Molitva odobrena na 70. plenarnome zasjedanju Hrvatske biskupske konferencije, u Zagrebu 30. travnja 2025.